Broj: 711-I-1999-M-122/21-02-11

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ivana Bugarina, gradonačelnika Grada Trilja**,za davanjem mišljenja Povjerenstva, na 145. sjednici, održanoj 15. listopada 2021.g., daje sljedeće

**MIŠLJENJE**

**Nema zapreke, u smislu odredbi ZSSI-a, da dužnosnik Ivan Bugarin, gradonačelnik Grada Trilja, u ime Grada Trilja sklopi ugovor o izvođenju radova s trgovačkim društvom PAVELA-TRADE d.o.o., u kojem društvu poslove direktora obavlja osoba čija supruga je sestra majke dužnosnika Ivana Bugarina, ako su ispunjeni svi ostali zakonski uvjeti za sklapanje navedenog ugovora.**

Obrazloženje

 U Povjerenstvu je dana 29. rujna 2021. pod brojem 711-U-4874-M-122/21-01-2 zaprimljen zahtjev za mišljenjem dužnosnika Ivana Bugarina, gradonačelnika Grada Trilja, povodom kojeg se vodi predmet broj M-128/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da dužnosnik Ivan Bugarin obnaša dužnost gradonačelnika Grada Trilja u aktualnom mandatu od 7.6.2021. te da je u prethodom mandatu 2017.-2021. obnašao dužnost zamjenika gradonačelnika Grada Trilja. Stoga je dužnosnik Ivan Bugarin povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi kako ima dvojbu vezanu za potpisivanje Ugovora o izvođenju radova s poduzećem PAVELA-TRADE d.o.o. Naime, na Javni natječaj za izvođenje radova - izgradnja prostorije za posljednji ispraćaj na području Grada Trilja u mjesnom odboru Budimiri, kao najpovoljnija ponuda izabrana je ponuda ponuditelja PAVELA- TRADE d.o.o. Navedeni Ugovor s izabranim ponuditeljem nije potpisan, a kao razlog dužnosnik navodi dvojbu vezanu za rodbinske odnose. Naime, dužnosnikova majka je sestra supruzi direktora poduzeća PAVELA-TRADE d.o.o. Iako nije povezana s poslovanjem navedenog poduzeća dužnosnik traži mišljenje nalazi li se u slučaju potpisivanja Ugovora u sukob interesa.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Pritom je člankom 4. stavkom 5. ZSSI-a propisano da su povezane osobe, u smislu navedenog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Član obitelji dužnosnika u smislu ZSSI-a je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

U predmetnoj situacij Povjerenstvo utvrđuje kako je na Javnom natječaju za izvođenje radova - izgradnja prostorije za posljednji ispraćaj na području Grada Trilja u mjesnom odboru Budimiri kao najpovoljnija ponuda na natječaju izabrana ponuda društva PAVELA- TRADE d.o.o. Dužnosnikova majka je sestra supruzi direktora navedenog društva. Iako je dužnosnikova majka član obitelji dužnosnika u smislu odredbi ZSSI-a, po samom Zakonu suprug sestre dužnosnikove majke nije član obitelji dužnosnika u smislu ZSSI-a. Stoga je Povjerenstvo mišljenja kako nema zapreke, u smislu odredbi ZSSI-a, da dužnosnik Ivan Bugarin, gradonačelnik Grada Trilja, u ime Grada Trilja sklopi ugovor o izvođenju radova s trgovačkim društvom PAVELA-TRADE d.o.o., u kojem društvu poslove direktora obavlja osoba čija supruga je sestra majke dužnosnika Ivana Bugarina, ako su ispunjeni svi ostali zakonski uvjeti za sklapanje navedenog ugovora.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivan Bugarin, elektroničkom dostavom
2. Objava na internetskoj stranici Povjerenstva
3. Pismohrana